text: Lokal U21-stjerne på hospitalet efter VM-kvartfinale
  28 juli 2017 kl. 08.26
  Ribe-Esbjerg-spilleren Nikolaj Enderleit måtte forlade banen fem minutter før tid i Danmarks sejr over Rusland med en mulig hovedskade.
  Dansk Håndbold Forbund meddelte kort efter midnat torsdag, at U21-stjernen Nikolaj Enderleit, der er fra Kolding-området, er kørt på sygehuset i forbindelse med Danmarks VM-kvartfinalesejr over Rusland.
  Godt fem minutter før tid slog den danske højreback hovedet voldsomt i gulvet efter et sent russisk skub, hvorefter han måtte bæres af banen, skriver DHF på sin hjemmeside.
  Nikolaj Enderleit er kørt på sygehuset til nærmere undersøgelse. Vi krydser fingre for ham!
  Episoden kan ses i dette klip fra U21 VM-turneringens officielle Youtube-kanal.
  - Nikolaj er blevet kørt på sygehuset, hvor han nu skal igennem nogle undersøgelser. Mere kan jeg ikke sige på nuværende tidspunkt, siger landstræner Morten Henriksen til TV 2.
  - Det er synd for ham og ikke nogen værdig måde, at forlade håndboldbanen på – særligt ikke efter en så flot kamp og turnering af ham.
  Danmark vandt kvartfinalen med 38-31, og møder lørdag eftermiddag Frankrig i semifinalen.
  